Source: https://www.rup.ee/pluss/e-ajakiri/01-16-2015/pankrotimaaruse-edasikaebamise-eeldused
Timestamp: 2020-06-05 12:26:05+00:00
Document Index: 2808156

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'Kohus ']

Pankrotimääruse edasikaebamise eeldused - Pluss
Pankrotimääruse edasikaebamise eeldused
http://www.nc.ee/?id=11&tekst=RK/3-2-1-132-14
Riigikohtu 15.12.2014 lahend nr 3-2-1-132-14
Maakohus kuulutas välja võlgniku pankroti ning sh kohustas võlgniku juhatuse liikmeid andma võlgniku vande. Juhatuse liige esitas määruskaebuse ja maakohus vabastas ta võlgniku pankrotimenetluses vande andmise kohustusest, kuna tema ametiaeg juhatuse liikmena on lõppenud. Võlgnik esitas maakohtu määruse peale määruskaebuse, milles palus maakohtu määruse tühistada ja kohustada juhatuse liiget kohtus vandega kinnitama vara ja võlgade nimekirja õigsust. Maakohus jättis määruskaebuse rahuldamata ja edastas selle läbivaatamiseks ning lahendamiseks ringkonnakohtule. Ringkonnakohus jättis määruskaebuse läbi vaatamata ning võlgnik pöördus Riigikohtusse.
1. Määruskaebuse väited ei anna alust ringkonnakohtu määruse resolutsiooni tühistada. Ringkonnakohus jättis võlgniku määruskaebuse küll õigesti läbi vaatamata, kuid tegi seda valedel põhjendustel.
2. Tsiviilkohtumenetluse seadustikus sätestatud määruskaebe üldpõhimõtetest tuleneb, et maakohtu määruse peale, millega maakohus rahuldab menetlusosalise määruskaebuse, saab esitada määruskaebuse ringkonnakohtule teine menetlusosaline, kelle õigusi maakohtu määrus riivab.
3. Seadusandja on edasikaebe võimalused pankrotimenetluses soovinud sätestada ammendavalt pankrotiseaduses. Pankrotiseadus ei näe ette võimalust esitada määruskaebust määruse peale, millega kohus määrab võlgnikule vande andmise kohustuse.
4. Kohus võib kohustada võlgnikku kohtus vandega kinnitama, et kohtule esitatud andmed vara, võlgade ja majandus- või kutsetegevuse kohta on talle teadaolevalt õiged. Üksnes asjaolu, et isik ei ole enam võlgniku juhatuse liige, ei pruugi olla põhjuseks, miks ta peaks sellisest kohustusest vabanema. Juriidilisest isikust võlgniku puhul on võimalik kohustada võlgniku juhatuse liiget andma vannet ka juhul, kui ta on oma kohustustest vabastatud ühe aasta jooksul enne ajutise halduri nimetamist.